題刁經臣山居時已應辟西幕
作者：梅堯臣
朝代：宋

paragraphs: 向不樂郡府，遂云歸田園。
結廬復種蓺，草樹日已繁。
散帙理舊學，了然無俗喧。
春雨一迴過，覽耕登古原。
青山每自愛，霽色當衡門。
故人苟來往，名宦未嘗言。
趣適已不淺，道心良亦存。
忽聞辟書至，便令驅犢轅。
豈期同瓠瓜，長繫蒿萊根。
始知古君子，出處惟義敦。